**CONTRACT DE FURNIZARE**

**nr. 49337 din data 23.06.2021**

1. În temeiul Legii nr. 98/2016 privind achiziţiile publice, s-a încheiat prezentul contract de furnizare de produse,

între

autoritatea contractantă **MUNICIPIUL ARAD, adresa sediului fiind Arad, B-dul Revoluţiei nr. 75, jud. Arad, telefon 0257/281850, fax 0257/284744, cod fiscal 3519925, cont RO78TREZ24A650402710101X, deschis la Trezoreria Municipiului Arad, reprezentată prin Călin Bibarț– Primar și Director Economic, Claudia Grozavu,** în calitate de **achizitor,** pe de o parte

şi

**SC CROS CONSTRUCT SRL, adresă Bucureşti, Şoseaua Berceni, nr. 104F, sector 4, telefon 0212560058, fax. 0212560784, număr de înmatriculare J40/5229/2001, cod fiscal 13915307, cont RO45TREZ7005069XXX007406 deschis la Trezoreria Municipiului Bucureşti, reprezentată prin , funcţia Administrator**, în calitate de **furnizor**, pe de altă parte.

**2. Definiţii**

2.1 - În prezentul contract următorii termeni vor fi interpretaţi astfel:

a. contract - prezentul contract şi toate anexele sale;

b. achizitor şi furnizor - părţile contractante, aşa cum sunt acestea numite în prezentul contract;

c. preţul contractului - preţul plătibil furnizorului de către achizitor, în baza contractului, pentru îndeplinirea integrală şi corespunzătoare a tuturor obligaţiilor asumate prin contract;

d. produse - echipamentele, maşinile, utilajele, orice alte bunuri, cuprinse în anexa/anexele la prezentul contract, pe care furnizorul se obligă, prin contract, să le furnizeze achizitorului;

e. servicii - serviciile aferente livrării produselor, respectiv activităţile legate de furnizarea produselor, cum ar fi transportul, asigurarea, instalarea, punerea în funcţiune, asistenţa tehnică în perioada de garanţie şi orice alte asemenea obligaţii care revin furnizorului prin contract;

f. origine - locul unde produsele au fost realizate, fabricate. Produsele sunt fabricate atunci când prin procesul de fabricare, prelucrare sau asamblare majoră şi esenţială a componentelor rezultă un produs nou, recunoscut comercial, care este diferit, prin caracteristicile sale de bază, prin scop sau prin utilitate, de componentele sale. Originea produselor şi serviciilor poate fi distinctă de naţionalitatea furnizorului;

g. destinaţie finală - locul unde furnizorul are obligaţia de a furniza produsele;

h. termenii comerciali de livrare vor fi interpretaţi conform INCOTERMS 2000 - Camera Internaţională de Comerţ (CIC);

i. forţa majoră - potrivit art. 1351 NCC, dacă legea nu prevede altfel sau părţile nu convin contrariul, răspunderea este înlăturată atunci când prejudiciul este cauzat de forţă majoră. Forţa majoră este orice eveniment extern, imprevizibil, absolut invincibil şi inevitabil, care nu putea fi prevăzut la momentul încheierii contractului şi care face imposibilă executarea şi, respectiv, îndeplinirea contractului; sunt considerate asemenea evenimente: războaie, revoluţii, incendii, inundaţii sau orice alte catastrofe naturale, restricţii apărute ca urmare a unei carantine, embargou, enumerarea nefiind exhaustivă, ci enunţiativă. Nu este considerat forţă majoră un eveniment asemenea celor de mai sus care, fără a crea o imposibilitate de executare, face mai oneroasă executarea obligaţiilor uneia din părţi;

j. zi - zi calendaristică; an - 365 de zile.

**3. Interpretare**

3.1 - În prezentul contract, cu excepţia unei prevederi contrare, cuvintele la forma singular vor include forma de plural şi viceversa, acolo unde acest lucru este permis de context.

3.2 - Termenul "zi" ori "zile" sau orice referire la zile reprezintă zile calendaristice, dacă nu se specifică în mod diferit.

**Clauze obligatorii**

**4. Obiectul principal al contractului**

4.1 - Furnizorul se obligă sa furnizeze **container cu destinația de săli de clasă la Liceul Teologic Baptist** **„ALEXA POPOVICI ”Arad**, conform cerinţelor caietului de sarcini asumate prin propunerea tehnică.

4.2 - Achizitorul se obligă să plătească furnizorului preţul produsului, în conformitate cu propunerea financiară anexată prezentului contract.

4.3 – Produsul nominalizat generic la punctul 4.1 din prezentul contract, conform cerinţelor caietului de sarcini şi a propunerii tehnice este următorul:

|  |  |  |
| --- | --- | --- |
| **Nr. Crt.** | **DENUMIRE ECHIPAMENT** | **CANT.** |
| 1 | Container cu destinația de săli de clasă la Liceul Teologic Baptist „ALEXA POPOVICI ” Arad | 1 buc |

**5. Preţul contractului**

5.1 - Preţul convenit pentru îndeplinirea contractului, plătibil furnizorului de către achizitor, este preţul exprimat în propunerea financiară anexată prezentului contract, respectiv 113.785 lei fără TVA la care se adaugă TVA în sumă de 21.619,15 lei. Preţul total este de 135.404,15 lei.

5.2 - Preţul de livrare va cuprinde cheltuielile de transport, încărcare, descărcare, manipulare, taxe vamale, accize, asigurări, TVA şi alte cheltuieli necesare livrării în curtea unității de învăţământ- Liceul Teologic Baptist „ALEXA POPOVICI ” din Arad, str. Ioan Suciu, nr. 3-19/a, toate elementele sus enumerate se regăsesc în preţ.

5.3.- Suma necesară este prevăzută în buget la cap. 65.02.04.02 alin. 71.01.01-135.404,15 lei.

**6. Durata contractului**

6.1.– Durata prezentului contract este de 35 de zile calendaristice de la emiterea ordinului de furnizare.

6.2 - Durata necesară livrării produsului din prezentul contract, nu depaseste durata contractului.

**7. Documentele contractului**

7.1 - Documentele contractului sunt:

* Caietul de sarcini nr. 41561/26.05.2021
* Propunerea tehnică nr. 46245/18.06.2021
* Propunerea financiară online nr. 46245/18.06.2021

**8. Obligaţiile principale ale furnizorului**

8.1 - Furnizorul se obligă să furnizeze produsul la standardele şi performanţele prezentate în propunerea tehnică.

8.2 - Furnizorul se obligă să furnizeze produsul în conformitate cu cerinţele caietului de sarcini, astfel incât să se încadreze în durata contractului.

8.3 - Furnizorul se obligă să despăgubească achizitorul împotriva oricăror:

i) reclamaţii şi acţiuni în justiţie, ce rezultă din încălcarea unor drepturi de proprietate intelectuală (brevete, nume, mărci înregistrate etc.), legate de echipamentele, materialele, instalaţiile sau utilajele folosite pentru sau în legătură cu produsele achiziţionate; şi

ii) daune-interese, costuri, taxe şi cheltuieli de orice natură, aferente, cu excepţia situaţiei în care o astfel de încălcare rezultă din respectarea caietului de sarcini întocmit de către achizitor.

**9. Obligaţiile principale ale achizitorului**

9.1 - Achizitorul se obligă să recepţioneze Containerul cu destinația de săli de clasă la Liceul Teologic Baptist „ALEXA POPOVICI ” Arad. Achizitorul se obligă să recepţioneze produsul în termenul legal stabilit de de legislaţia în vigoare, dată care va coincide cu data întocmirii procesului verbal de recepție și punere în funcțiune.

9.2 Factura fiscală nu poate fi emisă anterior datei procesului verbal de recepție și punere în funcțiune.

9.3 Achizitorul se obligă să plătească facturile în maxim 30 de zile de la data înregistrării acestora la Registratura Primăriei Municipiului Arad. Factura nu poate fi emisa anterior datei procesului verbal de punere in functiune (receptia calitativa).

9.4 - Dacă achizitorul nu onorează facturile în 60 zile de la data inregistrarii acestora, furnizorul are dreptul de a sista furnizarea produselor. Imediat ce achizitorul onorează factura, furnizorul va relua furnizarea produsului şi montajul acestuia în cel mai scurt timp posibil.

**10. Sancţiuni pentru neîndeplinirea culpabilă a obligaţiilor**

10.1 - În cazul în care, din vina sa exclusivă, furnizorul nu reuşeşte să-şi execute obligaţiile asumate prin contract, atunci achizitorul are dreptul de a deduce ca penalităţi, 0,03% din valoarea produselor nelivrate/nepuse în funcțiune pentru fiecare zi de întârziere, pana la indeplinirea efectiva a obligatiilor.

10.2 - În cazul în care achizitorul nu onorează facturile în termen de 60 zile de la data inregistrarii acestora, atunci acesta are obligaţia de a plăti ca penalitate 0,03 % din plata neefectuată pentru fiecare zi de întârziere, până la îndeplinirea efectiva a obligatiilor.

10.3 - Nerespectarea obligaţiilor asumate prin prezentul contract de către una dintre părţi, în mod culpabil şi repetat, dă dreptul părţii lezate de a considera contractul de drept reziliat şi de a pretinde plata de daune-interese.

10.4 – Achizitorul îşi rezervă dreptul de a renunţa oricând la contract, printr-o notificare scrisă adresată furnizorului, fără nici o compensaţie, dacă acesta din urmă dă faliment, cu condiţia ca această anulare să nu prejudicieze sau să afecteze dreptul la acţiune sau despăgubire pentru prestator. În acest caz, furnizorul are dreptul de a pretinde numai plata corespunzătoare pentru partea din contract îndeplinită până la data denunţării unilaterale a contractului.

10.5-În cazul nerespectării în mod repetat de către prestator a obligaţiilor ce-i revin din prezentul contract, beneficiarul are dreptul de a rezilia unilateral contractul de furnizare, fără plata de daune-interese sau penalizări către achizitor.

(2) Rezilierea contractului se va face printr-o notificare scrisă adresată prestatorului.

10.6 - Autoritatea contractantă are dreptul de a denunţa unilateral prezentul contract în perioada de valabilitate a acestuia în următoarele situații:

- furnizorul se afla, la momentul atribuirii contractului, în una dintre situaţiile care ar fi determinat excluderea sa din procedura de atribuire potrivit art. 164 – 167;

- dacă furnizorul încalcă grav obligaţiile care rezultă din legislaţia europeană relevantă şi această încălcare a fost constatată printr-o decizie a Curţii de Justiţie a Uniunii Europene.

**Clauze specifice**

**11. Recepţie, inspecţii**

11.1 - Achizitorul sau reprezentantul său are dreptul de a inspecta produsul pentru a verifica conformitatea lui cu specificaţiile din caietul de sarcini.

11.2 - Inspecţiile din cadrul recepţiei provizorii (cantitative) şi recepţiei finale (calitative) se vor face la destinaţia finală a produsului, din Arad, str. Ioan Suciu, nr. 3-19/a.

11.3 - Dacă produsul inspectat nu corespunde specificaţiilor tehnice, respectiv criteriilor de calitate, achizitorul are dreptul să îl respingă, iar furnizorul are obligaţia, fără a modifica preţul contractului, de a înlocui produsele refuzate cu altele care corespund din punct de vedere a specificatiilor tehnice.

11.4 - Dreptul achizitorului de a inspecta şi, dacă este necesar, de a respinge nu va fi limitat sau amânat datorită faptului că produsele au fost inspectate de furnizor, cu sau fără participarea unui reprezentant al achizitorului, anterior livrării acestora la destinaţia finală.

11.5 - Prevederile clauzelor 11.1 - 11.4 nu îl vor absolvi pe furnizor de obligaţia asumării garanţiilor sau altor obligaţii prevăzute în contract.

11.6 – Achizitorul se obligă să recepţioneze produsul după montajul acestuia.

**12. Transport şi manipulare**

12.1 - Furnizorul are obligaţia de a asigura condiţiile necesare asigurării siguranţei produsulului, pentru ca acestea să facă faţă, fără limitare, la manipularea dură din timpul transportului, tranzitului şi expunerii la temperaturi extreme, la soare şi la precipitaţiile care ar putea să apară în timpul transportului şi depozitării în aer liber, în aşa fel încât să ajungă în bună stare la destinaţia finală.

**13. Livrarea şi documentele care însoţesc produsul**

13.1 - Furnizorul are obligaţia de a livra produsul la destinaţia finală indicată de achizitor, respectând datele din caietul de sarcini, asumate de catre acesta prin propunerea tehnica,

13.2 - (1) La expedierea produsului, furnizorul are obligaţia de a comunica, în scris, atât achizitorului, cât şi, după caz, societăţii de asigurări datele de expediere, numărul contractului, descrierea produselor, cantitatea, locul de încărcare şi locul de descărcare.

(2) Furnizorul va transmite achizitorului documentele care însoţesc produsele:

* Factura fiscală
* Certificat de calitate şi garantie al produselor
* Cartea tehnică a containerului modular furnizate(traduse în limba romănă, dacă este cazul)
* Certificat de omologare
* Declaraţie de conformitate

13.3 - Certificarea de către achizitor a faptului că produsele au fost livrate, se face după recepţie, prin semnarea de primire de către reprezentantul autorizat al acestuia, pe documentele emise de furnizor pentru livrare.

13.4 – Livrarea produselor și punerea în funcţiune, în conformitate cu cerinţele caietului de sarcini, trebuie sa se faca in durata contractului, în curtea unităţii de învăţământ- Liceul Teologic Baptist „ALEXA POPOVICI ”, având adresa sediului în Arad, str. Ioan Suciu, nr. 3-19/a, jud. Arad. Livrarea produselor se consideră încheiată în momentul în care sunt îndeplinite prevederile clauzelor de recepţie a produselor și după încheierea procesului verbal de recepție.

**14. Asigurări**

14.1 - Furnizorul are obligaţia de a asigura complet produsele furnizate prin contract împotriva pierderii sau deteriorării neprevăzute la fabricare, transport, depozitare şi livrare, instalare în funcţie de termenul comercial de livrare – 35 zile de la emiterea ordinului de furnizare.

**15. Perioada de garanţie acordată produselor**

15.1 - Furnizorul are obligaţia de a garanta că produsele furnizate prin contract sunt noi, nefolosite, de ultimă generaţie şi încorporează toate îmbunătăţirile recente în proiectare şi structura materialelor. De asemenea, furnizorul are obligaţia de a garanta că toate produsele furnizate prin contract nu vor avea nici un defect ca urmare a proiectului, materialelor sau manoperei sau oricărei alte acţiuni sau omisiuni a furnizorului şi că acestea vor funcţiona în condiţii normale de funcţionare.

15.2 - (1) Perioada de garanţie acordată produselor de către furnizor este în conformitate cu specificaţiile propunerii tehnice, dar nu mai mică de 24 de luni de la data recepției.

(2) Perioada de garanţie a produselor începe după data recepţiei, efectuate după livrarea şi inspecţia acestora la destinaţia finală.

15.3 - Achizitorul are dreptul de a notifica imediat furnizorului, în scris, orice plângere sau reclamaţie ce apare în conformitate cu această garanţie.

15.4 - La primirea unei astfel de notificări, furnizorul are obligaţia de a remedia defecțiunea sau de a înlocui produsul în perioada de maxim 30 zile de la primirea notificării, fără costuri suplimentare pentru achizitor. Produsele care, în timpul perioadei de garanție, le înlocuiesc pe cele defecte, beneficiază de o nouă perioadă de garanție care curge de la data înlocuirii produsului.

**16. Garanția de buna execuție**

16.1 - Furnizorul se obligă să constituie garanţia de bună execuţie a contractului, în procent 5% din valoarea fără TVA a contractului, respectiv 5.689,25 lei. Garanţia se constituie în lei, prin instrument de garantare emis în condiţiile legii de o instituție de credit sau de o societate de asigurări, care devine anexă la contract.

16.2 Achizitorul are dreptul de a emite pretenţii asupra garanţiei de bună execuţie, în limita prejudiciului creat, dacă prestatorul nu îşi execută, execută cu întârziere sau execută necorespunzător obligaţiile asumate prin prezentul contract. Anterior emiterii unei pretenţii asupra garanţiei de bună execuţie, achizitorul are obligaţia de a notifica acest lucru furnizorului, precizând totodată obligaţiile care nu au fost respectate.

16.3 Garantia de buna executie se restituie în cel mult 14 zile de la data îndeplinirii de către contractant a obligaţiilor asumate prin contractul respectiv. Garanţia de bună execuţie se constituie prin instrument de garantare, ca urmare acesta trebuie să respecte cerinţele prevăzute de HG 395/2016.

**17. Amendamente**

17.1 - Cu excepţia clauzelor 5 şi 6, părţile contractante au dreptul, pe durata îndeplinirii contractului, de a conveni modificarea clauzelor contractului, prin act adiţional, numai în cazul apariţiei unor circumstanţe care lezează interesele comerciale legitime ale acestora şi care nu au putut fi prevăzute la data încheierii contractului.

**18. Întârzieri în îndeplinirea contractului**

18.1 - Furnizorul are obligaţia de a îndeplini contractul de furnizare respectând durata acestuia

18.2 - Nu se acceptă prelungirea duratei contractului, cu excepţia cazurilor de forţă majoră.

**19. Subcontractanţi**

19.1 - Furnizorul are obligaţia, în cazul în care părţi din contract le subcontractează, de a încheia contracte cu subcontractaţii desemnaţi, în concordanţă cu oferta depusă.

19.2 - (1) Furnizorul are obligaţia de a prezenta la încheierea contractului, toate contractele încheiate cu subcontractanţii desemnaţi,dacă sunt cunoscuţi la momentul respectiv.

(2) Lista subcontractanţilor, cu datele de recunoaştere ale acestora, partea/părţile din contract care urmează a fi îndeplinite, valoarea prestaţiilor, cât şi contractele încheiate cu aceştia se constituie în anexe la contract.

19.3 - (1) Furnizorul este pe deplin răspunzător faţă de achizitor de modul în care îndeplineşte contractul.

(2) Subcontractantul este pe deplin răspunzător faţă de furnizor de modul în care îşi îndeplineşte partea sa din contract.

(3) Furnizorul are dreptul de a pretinde daune-interese subcontractanţilor dacă aceştia nu îşi îndeplinesc partea lor din contract.

19.4 - Eventualele plăți directe către subcontractanții declarați vor fi făcute conform prevederilor legale incidente.

**20. Cesiunea**

20.1 - Nu se acceptă cesionarea obligaţiilor prevăzute în prezentul contract.

**21. Forţa majoră**

21.1 - Forţa majoră este constatată de o autoritate competentă.

21.2 - Forţa majoră exonerează părţile contractante de îndeplinirea obligaţiilor asumate prin prezentul contract, pe toată perioada în care aceasta acţionează.

21.3 - Îndeplinirea contractului va fi suspendată în perioada de acţiune a forţei majore, dar fără a prejudicia drepturile ce li se cuveneau părţilor până la apariţia acesteia.

21.4 - Partea contractantă care invocă forţa majoră are obligaţia de a notifica celeilalte părţi, imediat şi în mod complet, producerea acesteia şi să ia orice măsuri care îi stau la dispoziţie în vederea limitării consecinţelor.

21.5 - Dacă forţa majoră acţionează sau se estimează că va acţiona o perioadă mai mare de 6 luni, fiecare parte va avea dreptul să notifice celeilalte părţi încetarea de plin drept a prezentului contract, fără ca vreuna dintre părţi să poată pretinde celeilalte daune-interese.

**22. Soluţionarea litigiilor**

22.1 - Achizitorul şi furnizorul vor depune toate eforturile pentru a rezolva pe cale amiabilă, prin tratative directe, orice neînţelegere sau dispută care se poate ivi între ei în cadrul sau în legătură cu îndeplinirea contractului.

22.2 - Dacă, după 15 de zile de la începerea acestor tratative, achizitorul şi furnizorul nu reuşesc să rezolve în mod amiabil o divergenţă contractuală, fiecare poate solicita ca disputa să se soluţioneze de către instanţele judecătoreşti din România.

**23. Limba care guvernează contractul**

23.1 - Limba care guvernează contractul este limba română.

**24. Comunicări**

24.1 - (1) Orice comunicare între părţi, referitoare la îndeplinirea prezentului contract, trebuie să fie transmisă în scris.

(2) Orice document scris trebuie înregistrat atât în momentul transmiterii, cât şi în momentul primirii.

24.2 - Comunicările dintre părţi se pot face şi prin telefon, telegramă, telex, fax sau e-mail, cu condiţia confirmării în scris a primirii comunicării.

**25. Legea aplicabilă contractului**

25.1 - Contractul va fi interpretat conform legilor din România.

Părţile au înţeles să încheie prezentul contract în trei exemplare, un exemplar pentru furnizor şi două exemplare pentru achizitor.

|  |  |
| --- | --- |
| **MUNICIPIUL ARAD** | **Furnizor,** |
| **PRIMAR** | **Administrator** |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |